ግብጽ በሚዲያ አማካኝነት የማደናገሪያ ዘገባ እያሠራጨች መሆኗን የውጭ ጉዳይ ሚኒስቴር አስታወቀ፡፡
ባሕር ዳር፡ መጋቢት 09/2012 ዓ.ም (አብመድ) የግብጹ አል አህራም የመገናኛ አውታር በማኅበራዊ ገጹ በታላቁ የኢትዮጵያ የሕዳሴ ግድብ ዙሪያ ያወጣው ዘገባ የኬንያን አቋም እንደማያንጸባርቅ የኬንያ መንግሥት መግለጹን ዘደይሊ ኔሽን የተባለ የኬኒያ ሚዲያ ዘግቧል፡፡ግብጽ የዓባይን ውኃ በብቸኝነት ለመጠቀም ካላት ፍላጎት የተነሳ በግድቡ የውኃ አሞላልና አለቃቀቅ ላይ ሲካሄድ በነበረው ድርድር የጋራ ሳይሆን የግል ተጠቃሚነትን ያስቀደመ ድብቅ ሐሳብ እያራመደች ስለመሆኗ በዘርፉ ባለሙያዎች እየተነገረ ነው፡፡ኢትዮጵያን ልክ እንደወትሮው ሁሉ የበይ ተመልካች የሚያደርጉትን የቅኝ ግዛት ዘመናት ውሎች በአዲስ መልኩ ለማስፈረም ያሰበችው መንገድ አለመሳካቱን ተከትሎም ልክ እንደ ተበዳይ እንድትቆጠርና ድጋፍ ለማግኘት ያስችለኛል ያለችውን መንገድ እየተከተለች ትገኛለች፡፡ ለአብነትም ለዐረብ ሊግ አባል ሀገራት እና ለአሜሪካ ያቀረበችውን ሐሳብ መጥቀስ ይቻልላል፡፡
ከሰሞኑ ደግሞ በግድቡ ጉዳይ ከጎኗ እንዲሰለፉ ለማድረግ ያስረዱልኛል ያለቻቸውን የውጭ ጉዳይ ሚኒስትሯን ወደ ደቡብ ሱዳን፣ ታንዛኒያ፣ ዲሞክራቲክ ሪፐብሊክ ኮንጎ፣ ደቡብ አፍሪካ፣ ሩዋንዳ፣ ኒጀር እና ዩጋንዳ ልካለች፡፡ ሱዳን የግብጽን አቋም እንደማትደግፍ በግልጽ ማሳወቋ ግብጽ ለጀመረችው የሐሰት ውንጀላ አለመሳካት አንድ ማሳያ ቢሆን አሁንም አጋር ፍለጋ ማማተሯን አላቆመችም፡፡